钦定古今图书集成/明伦汇编/官常典/第594卷 > 刘蟠
## 钦定古今图书集成/明伦汇编/官常典/第594卷 > 刘蟠

按《宋史》本传，“蟠字士龙，滨州渤海人。汉乾祐二年，举
进士，解褐益都主簿。宋初，历安远军及河阳节度推
官、保义军掌书记。乾德五年，召拜监察御史，典染院
事。初，苏晓掌京城市征，颇干集，及卒，选蟠代之。冬，命
为太宗生辰使。开宝七年，与殿中丞刘德言同知淮
南诸州转运事。太平兴国初，就迁仓部员外郎，改转”
运使，岁漕江东米四百万斛，以给京师，颇为称职。秩
满，部内僧道乞留，诏许再任，赐金紫，改驾部员外郎八年，丁内艰。时以诸州纲运留滞，起复知京城陆路
发运司事。会河决韩村，大发丁夫塞之，命蟠调给其
饷。未几，河塞，朝廷方议封禅，以蟠为东封水陆计度
转运使，会诏罢其礼。俄迁工部郎中，充河北水陆转
运使，改刑部郎中，就充水陆转运使，入判本部事。籍
田毕，迁左谏议大夫。淳化初，兼同考京朝官差遣。二
年，暴中风眩，上遣太医视之，赐以金丹。卒，年七十三。
赐钱十万，给其丧事。